La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 15 de febrer que són les que van del número 27/2018 al 38/2018 així com les darreres reclamacions que han estat presentades per un regidor de l'Ajuntament de Barcelona i que estan pendents de registre.
En relació amb l'estat de les execucions de les resolucions de la Comissió es comenta l'incident d'execució que ha comunicat la persona reclamant en relació amb la Reclamació 290/2017, que va finalitzar per pèrdua sobrevinguda de l'objecte de la reclamació mitjançant Resolució 352/2017, de 20 de novembre.
D'altra banda, es comenta la interposició de dos recursos contenciosos administratius respecte les Resolucions de la Comissió de les Reclamacions 278/2017 i 318/2017, ambdues sobre les retribucions dels càrrecs directius de dues empreses de transport a l'entorn de l'Àrea Metropolitana de Barcelona.
S'insisteix en la necessitat que la persona reclamant sigui emplaçada el mes aviat possible i es comenten les consideracions que s'han fet arribar des de la Comissió al Gabinet Jurídic per argumentar l'oposició a les mesures cautelars sol·licitades per la part demandant.
S'incorpora, per unanimitat, a l'ordre del dia de la sessió la Proposta d'Acord sobre la petició d'aclariment formulada per l'Ajuntament de l'Hospitalet de Llobregat a la Comissió de Garantia del Dret d'Accés a la Informació Pública (GAIP) de la Resolució 6/2018, de 22 de gener, per a la seva correcta execució.
Proposta d'Acord d'aclariment de l'execució de la Resolució 6/2018, de 22 de gener
La presidenta de la Comissió, la senyora Elisabet Samarra i ponent de la Resolució 6/2018, de 22 de gener, comenta la comunicació de l'Ajuntament de l'Hospitalet a la GAIP en la qual formula una petició d'aclariment sobre l'execució de la Resolució a fi de garantir el seu correcte desenvolupament, i exposa els termes de la proposta de resposta que incorpora el present Acord.
Proposta de Criteri orientatiu 1/2018, sobre l'obligatorietat de la publicitat activa de les subvencions als grups polítics de les Corporacions Locals
La senyora Elisabet Samarra, exposa el contingut de la Proposta de Criteri orientatiu 1/2018 relatiu a la publicitat activa de les subvencions als grups polítics de les Corporacions locals que ha elaborat per a la seva aprovació pel Ple, en exercici de la funció orientadora que preveu l'article 7.2.l) del Reglament de la Comissió de Garantia del Dret d'Accés a la Informació Pública aprovat per Decret 111/2017, de 18 de juliol.
El senyor Josep Mir formula diverses propostes d'esmena sobre la Proposta de Criteri orientatiu sobre aspectes formals del document així com, per remarcar la seva aplicabilitat a tots els ens locals de Catalunya.
La ponent de la Proposta de Criteri incorporarà les esmenes formulades al text final del Criteri del qual se'n donarà publicitat al web de la Comissió.
Proposta de resolució de finalització de les Reclamacions 469/2017, 481/2017 i 482/2017 (acumulades) per pèrdua d'objecte
La senyora Elisabet Samarra, ponent de la Proposta de resolució relativa a les Reclamacions 469/2017, 481/2017 i 482/2017 que es resolen de forma acumulada i plantejades respecte l'Ajuntament de Reus, exposa els aspectes més destacats de la tramitació d'aquests procediments que finalitzen per pèrdua de l'objecte de la reclamació atès que s'ha lliurat la informació reclamada successivament durant el desenvolupament dels procediments de reclamació davant la GAIP.
Proposta de resolució de finalització de la Reclamació 488/2017 per acord de mediació
El senyor Josep Mir, ponent de la Proposta de resolució relativa a la Reclamació 488/2017 plantejada contra el Consorci de Serveis Socials de Barcelona exposa els termes de l'acord assolit en l'acord de mediació entre les parts, en la sessió que va tenir lloc el dia 22 de febrer de 2018.
Proposta de resolució de finalització de la Reclamació 11/2018 per desistiment
El senyor Josep Mir, ponent de la Proposta de resolució relativa a la Reclamació 11/2018 plantejada contra l'Ajuntament de la Coma i la Pedra exposa la fonamentació que duu a la finalització per desistiment de la reclamació.
Proposta de resolució de finalització de la Reclamació 12/2018 per pèrdua d'objecte
El senyor Josep Mir, ponent de la Proposta de resolució relativa a la Reclamació 12/2018 plantejada contra l'Ajuntament de Lleida assenyala que s'han formulat al·legacions per part de la part reclamant que han de ser valorades en el text de la Proposta de resolució, de manera que es preveu la seva incorporació al Ple de la Comissió de la setmana vinent.
S'informa del proper Ple de la Comissió Nacional d'Accés, Avaluació i Tria Documental previst per al dilluns 26 de febrer de 2018 al qual assistirà la secretària Tècnica de la Comissió, en representació de la GAIP i es debat el seu contingut, principalment en relació amb la conservació i eliminació de documents.